b'\n_START_ARTICLE_\nVilhelm Tvede\n_START_SECTION_\nUddannelse\n_START_PARAGRAPH_\nTvede blev f\xc3\xb8dt i K\xc3\xb8benhavn som s\xc3\xb8n af skomagermester Johan Frederik Tvede og Christine f. Norup og havde et ganske us\xc3\xa6dvanligt tegnetalent, hvorfor han allerede som 13-\xc3\xa5rig (1839) kom p\xc3\xa5 Kunstakademiet som elev hos G.F. Hetsch. Han blev samtidig snedkersvend 1845, men fortsatte sin kunstneriske uddannelse og vandt 1853 den store s\xc3\xb8lvmedalje som arkitekt, ligesom han med underst\xc3\xb8ttelse fra forskellige sider (Den Reiersenske Fond, Det Classenske Fideicommis og Landhusholdningsselskabet) foretog flere udenlandsrejser. Han afbr\xc3\xb8d sine studier for at deltage i Tre\xc3\xa5rskrigen som frivillig. Indtil krigen var han tillige tegnel\xc3\xa6rer ved Det tekniske Institut._NEWLINE_1857 \xc3\xa6gtede han Marie Ostermann (f. 16. juni 1836), datter af k\xc3\xb8bmand i Kalundborg Henrik Christoffer Ostermann og Louise Emilie f. Schou. Tvede havde bop\xc3\xa6l i K\xc3\xb8benhavn til sin d\xc3\xb8d i 1891.\n_START_SECTION_\nKarriere\n_START_PARAGRAPH_\nTvede ledede bl.a. restaureringen af kirkerne i Kalundborg og Nyborg samt af Valdemarst\xc3\xa5rnet i Vordingborg, han har bygget kirker i Vedb\xc3\xa6k, Humleb\xc3\xa6k, Astrup og Husby, mosaisk ligkapel (nedrevet), r\xc3\xa5dhusene i Nyborg, Nakskov, Sor\xc3\xb8, Stubbek\xc3\xb8bing og Nyk\xc3\xb8bing Falster, Den Danske Frimurerorden og K\xc3\xa6deordenens bygninger i Klerkegade, De Classenske Boliger p\xc3\xa5 Frederiksberg (nedrevet), de Classenske Huse i Ny Toldbodgade._NEWLINE_Fra Hetsch arvede Tvede smagen for den nyromanske stil med lisener og rundbuefriser i r\xc3\xb8de mursten. Eksempler herp\xc3\xa5 er Vedb\xc3\xa6k Kirke, Humleb\xc3\xa6k Kirke og Nakskov Hospital. Mere roste er hans mere j\xc3\xa6vne opgaver som de Classenske arbejderboliger og de engelske r\xc3\xa6kkehuse i Toldbodgade, hvor facadeudtrykket er forenklet og planl\xc3\xa6gningen stram. Vilhelm Tvede gennemf\xc3\xb8rte flere h\xc3\xa5rdh\xc3\xa6ndede kirkerestaureringer, men som var typiske for tiden. Hans genopf\xc3\xb8relse af det i 1827 sammenstyrtede midtert\xc3\xa5rn p\xc3\xa5 Kalundborg Vor Frue Kirke (fuldf\xc3\xb8rt 1871) betragtes dog som et vellykket og historisk korrekt projekt. Efter at Landhusholdningsselskabet i 1857 havde gennemf\xc3\xb8rt en konkurrence om avlsbygninger, fik Tvede en del opgaver inden for landbruget. Ogs\xc3\xa5 hovedbygninger tegnede han en del af, f.eks. Ryegaard (nedrevet) ved Roskilde._NEWLINE_1871 blev han Ridder af Dannebrog._NEWLINE_Han er begravet p\xc3\xa5 Assistens Kirkeg\xc3\xa5rd.'